FPV tarkoittaa näkökulmaa, jossa kauko-ohjattavan laitteen ohjaaja havannoi tapahtumia laitteen näkökulmasta. Pienoislennokkia tai UAV:tä lennettävä FPV-ohjaaja tarkastelee näkemäänsä ikäänkuin lentäjän näkökulmasta.
**FPV** (engl. *First-person view*, *First Person View* tai engl. *First-person vision* tai engl. *First-person video*) tarkoittaa näkökulmaa ja sen tekniikkaa tilanteessa, jossa osallistuja seuraa kauko-ohjattavaa laitetta tai simulaatiota tapahtuman toimijan näkökulmasta. Osallistuja voi olla aktiivinen tekijä (esimerkiksi miehittämättömän ilma-aluksen lennättäjä, kauko-ohjattavan maanpäällisen tai vedenalaisen laitteen tai RC-pienoismallin ohjaaja) tai jaetun videosignaalin tapauksessa tapahtumia seuraava katselija tai opiskelija. Simuloinnissa seurattava tapahtuma voi olla myös ennalta nauhoitettu esimerkiksi kirurgisen leikkauksen opiskelemista varten (vaikeasti toistettava harjoitteluolosuhde). Mikäli ohjaajalle välitetään stereokuvaa (stereoscopic-FPV) kauko-ohjattavalta laitteelta, arvioidaan hänen vasteensa paranevan esimerkiksi parantuvan etäisyyden havainnoinnin vuoksi.

Esimerkki droonikilpailun FPV-lennättäjän varustuksesta: drooni, kaukosäädin ja FPV-lasit (2018).
Radio-ohjattavan lennokin ohjausta FPV-toimintoa käyttäen. Ohjaajalla on FPV-lasit silmillään; nämä lasit ovat kaapelilla kiinni radiovastaanottimessa. Avustaja seuraa ilma-alusta ja kääntää vastaanottimen antennia hyvän radiokuuluvuuden ylläpitämiseksi.
Droonin FPV-lennättäjä brittiläisessä droonikilpailussa (2018). Uudemmat FPV-lasit ovat yleensä langattomia.
Ehkä tavallisin FPV-laitetoteutus on videokameralla varustetun miehittämättömän ilma-aluksen (UAV) sekä sen ohjaajan silmien eteen kiinnitettävän katselulaitteen (FPV-lasit; engl. *FPV goggles*) ja kauko-ohjaimen yhdistelmä. Tiedonvälitys videosignaalia lähettävän kauko-ohjattavan laitteen ja vastaanottimen välillä tapahtuu yleensä radioteitse. Muitakin kuin radiotaajuuksia voi olla käytössä joissain tapauksissa; vedenalaisten laitteiden ohjaamisessa voidaan viestiä esimerkiksi akustisesti tai kaapelia pitkin. Usein vastaanottimen saama videosignaali voidaan jakaa katselijoille.

Useassa maissa, esimerkiksi Euroopan unionin alueella on käytössä miehittämättömiä ilma-aluksien (UAV) FPV-lennätystä koskevia säädöksiä. Jos UAV:n ohjaajalla on FPV-lasit silmillään lennätyksen aikana, hänellä tulee olla avustaja, jolla on koko lennätyksen ajan esteetön näkymä kauko-ohjattavaan ilma-alukseen.

Lähteet
-------

1. 1 2  Nikolai Smolyanskiy & Mar Gonzalez-Franco: Stereoscopic First Person View System for Drone Navigation (DOI) *Frontiers in Robotics and AI, 4:11, frontiersin.org*.  20.3.2017. Viitattu 13.7.2022. (englanniksi)
2. ↑  Takeo Kanade, Martial Hebert: First-Person Vision *Proceedings of the IEEE, 100 (8): 2442-2453*.  August 2012. IEEE. Viitattu 13.7.2022. (englanniksi)
3. 1 2  Mitä on FPV? FPV Finland (yhdistys), fpvfinland.fi. Viitattu 13.7.2022. (englanniksi)
4. ↑  Alejandro Betancourt, Pietro Morerio, Carlo S. Regazzoni, Matthias Rauterberg: An Overview of First Person Vision and Egocentric Video Analysis for Personal Mobile Wearable Devices (pdf) *ArchiveX*.  3.4.2015 (v3). Viitattu 13.7.2022. (englanniksi)
5. 1 2  Kazuyoshi Tagawa, Hiromi T. Tanaka, Yoshimasa Kurumi, Masaru Komori, Shigehiro Morikawa: Laparoscopic Surgery Simulator Using First Person View and Guidance Force (tiivistelmä, DOI) *Series Studies in Health Technology and Informatics, Volume 184 (ebook): Medicine Meets Virtual Reality 20, s. 431-435*.  2013. Viitattu 13.7.2022. (englanniksi)
6. ↑  Roger Hibbert: Review: RC Car With First Person View is a Blast While it Lasts (rating 5/10) (testatun RC-pienoisauton akseli vääntyi jo tunnin ajon jälkeen) *Wired, wired.com*.  12.6.2008. Viitattu 13.7.2022. (englanniksi)

Aiheesta muualla
----------------

* Kuvia tai muita tiedostoja aiheesta **First-person view (radio-ohjaus)** Wikimedia Commonsissa